section_heading: Elektrokemijsko čišćenje
paragraph_text: Najčešće se kao elektrolit koristi vodena otopina natrijeva hidroksida 2 - 5 %, no mogu se koristiti i manje agresivne kemikalije poput kalijeva i natrijeva karbonata ili natrijeva tetraborata. Predmet spajamo kao katodu, znači na minus pol izvora istosmjerne struje, na plus pol, kao anodu, ploču od nehrđajućeg čelika. Jakost struje barem 1 A/dm2, napon ne više od 12 volti. Predmet uronimo u otopinu u koju je već uronjena anoda, nakon 5 - 10 minuta prekidamo postupak i predmet isperemo i istrljamo krednom kašom, te po potrebi nastavljamo. Na kraju dobro isprati i što brže osušiti predmet. Postupak možemo izvoditi i lokalno, tada vrh pincete od nehrđajućeg čelika omotamo vatom,istu natopimo nekim od elektrolita te pincetu spojimo na plus pol a predmet na minus pol ispravljača. Prelazimo po korodiranom mjestu te što češće mijenjamo vatu kojom je omotan vrh pincete. Predmet isperemo i istrljamo krednom kašom te po potrebi postupak nastavljamo. Napon i jakost struje u ovom su slučaju znatno niži nego kod postupka u kojem je predmet uronjen u elektrolit.